Сарајево, 14. 7. 2023. године

**САОПШТЕЊЕ ЗА МЕДИЈЕ**

**Чланство БиХ у ЕУ подржава 73,3% грађана**

Дирекција за европске интеграције спровела је у јуну 2023. године истраживање јавног мишљења о подршци приступању Босне и Херцеговине у Европску унију (ЕУ) те о темама у вези с европским интеграцијама које интересују грађане БиХ. Истраживање је проведено ЦАТИ методом на узорку од 1.200 испитаника који је репрезентативан на нивоу цијеле државе.

У случају расписивања референдума за чланство 73,3% испитаника би гласало за улазак у ЕУ. Улазак у ЕУ би подржало 86% испитаника из Федерације БиХ, 50,6% испитаника из Републике Српске и 71,5% испитаника из Брчко дистрикта.

Разлог подршке чланству у ЕУ међу грађанима најчешће је слобода кретања људи, робе и капитала 36,3%, затим гаранција трајног мира и политичке стабилности 30,5%, поштовање закона и прописа 22,4%, а за 9,1 то је унапређење инфраструктуре. Испитаници који не подржавају улазак БиХ у ЕУ као најчешћи разлог наводе страх од већих трошкова живота и пореза 52,7%.

Према мишљењу највећег броја испитаника (50,7%) највећу корист од уласка БиХ у ЕУ ће имати млади. Исто тако највећи броји испитаника (40,9%) сматра да политизација процеса у највећој мјери отежава интеграцију БиХ у ЕУ.

Грађани препознају реформе као неопходне за унапријеђење свакодневног живота, а најпотребнијим сматрају борбу против корупције (46,6%), затим реформу судова и тужилаштава (18,3%), смањење пореских оптерећења (17,6%), реформу социјалног система (10,3%) те реформу јавне управе (4,9%).

Укупно 45,8% испитаника мисли да европски пут БиХ нема алтернативу. Да БиХ неће никада ући у ЕУ мисли 25,9%, док 40,3% сматра да ће се то десити највише за 10 година, 19,3% за 15 година, а 14,5% за 20 година.

Укупно 61% препознаје ЕУ као највећег донатор средстава БиХ, док је за 14,3% грађана то Турска, 4% Јапан и за 3,6% Русија. Испитаници у највећем постотку 51,3% сматрају да ће ЕУ учврстити унутрашње односе и наставити са проширењем.

Највећи дио испитаника 40,1% упознати су да је БиХ постала кандидат за чланство у ЕУ. На питање које промјене очекују након добијања статуса кандидата највећи број испитаних су се изјаснили да је то политичка и економска стабилност (34,3%).

Истраживање јавног мишљења о ставовима грађана о чланству у ЕУ и процесу интеграције у ЕУ објављено је на веб страници Дирекције <https://www.dei.gov.ba/bs/istrazivanja-javnog-mnijenja>.

Дирекција за европске интеграције